Ужо некалькі гадоў, як мы ў гімназіі вярнуліся да традыцыі правядзення дзён самакіравання. Гэта робіцца для таго, каб дзеці змаглі ўбачыць адукацыйны працэс знутры. Яны бачаць на ўроку звычайна чалавека, які імкнецца больш ім даць ведаў, а адміністрацыя ў іх вачах — гэта толькі кантралюючы орган. А падчас дзён самакіравання мы прапаноўваем ім выпрабаваць настаўніцкае жыццё на сабе. Няма адбою ад жадаючых правесці ўрок або пабываць на месцы дырэктара ці яго намесніка. Пасля такіх дзён вучні знаходзяцца ў невялікім шоку, бо яны і не ўяўлялі, наколькі гэта складаны занятак — вучыць дзяцей, але разам з тым яны адзначаюць, што ён і вельмі займальны. Яны пранікаюцца да таго, што мы (настаўнікі) робім. У гэтым годзе вырашылі да дзён самакіравання падключаць і вучняў сярэдніх класаў (да гэтага магчымасць выпрабаваць на сабе ролю педагога атрымлівалі толькі старшакласнікі).